২০১৫ ক্রিকেট বিশ্বকাপ গ্রুপ এ
২০১৫ ক্রিকেট বিশ্বকাপের এ-গ্রুপের খেলাগুলো ১৪ ফেব্রুয়ারি থেকে ১৪ মার্চ, ২০১৫ তারিখ পর্যন্ত অনুষ্ঠিত হয়। গ্রুপটিতে স্বাগতিক অস্ট্রেলিয়াসহ ইংল্যান্ড, শ্রীলঙ্কা, বাংলাদেশ, নিউজিল্যান্ড, আফগানিস্তান এবং স্কটল্যান্ড ক্রিকেট দল একে-অপরের বিপক্ষে প্রতিদ্বন্দ্বিতা করে। ২০১৫ সালের ক্রিকেট বিশ্বকাপ প্রতিযোগিতার এই পর্বে সাতটি দল রাউন্ড-রবিন পদ্ধতিতে খেলে। শীর্ষস্থানীয় চার দল - নিউজিল্যান্ড, অস্ট্রেলিয়া, শ্রীলঙ্কা ও বাংলাদেশ কোয়ার্টার ফাইনালে বি-গ্রুপের শীর্ষস্থানীয় চার দলের মুখোমুখি হয়। এর ফলে গ্রুপ পর্ব থেকে বিদায় নিলেও প্রত্যেক দলই কমপক্ষে ছয়টি খেলায় অংশ নিতে পেরেছে।
২০০৭ ক্রিকেট বিশ্বকাপ
ক্রিকেট বিশ্বকাপ ২০০৭ সালে ওয়েস্ট ইন্ডিজে অনুষ্ঠিত হয়েছে। মার্চ ১৩, ২০০৭ তারিখ থেকে শুরু হওয়া এই বিশ্বকাপ এপ্রিল ২৮, ২০০৭ তারিখে শেষ হয়েছে। এই বিশ্বকাপে মোট ৫১টি খেলা অনুষ্ঠিত হয়। এর আগে ২০০৩ সালের বিশ্বকাপে ৫৪টি খেলা হয়েছিলো। ২০০৭ এ দুইটি অতিরিক্ত দল অংশ নেয়া সত্ত্বেও খেলা হয়েছে কম। চারটি গ্রুপে বিভক্ত মোট ১৬ টি দল এই বিশ্বকাপে অংশ নিয়েছে। প্রতি গ্রুপ থেকে সর্বোচ্চ পয়েন্টধারী দুইটি দল নিয়ে "সুপার ৮" গঠিত হয় এবং এই সুপার ৮ থেকেই নির্ধারিত হয় সেমি ফাইনালে অংশগ্রহণকারী দলগুলো। বিশ্বকাপের উদ্বোধনী অনুষ্ঠান ১১ মার্চ, ২০০৭ তারিখে ওয়েস্ট ইন্ডিজের অন্তর্গত জ্যামাইকা রাষ্ট্রের ট্রেলাউনি শহরের গ্রীনফিল্ড স্টেডিয়ামে অনুষ্ঠিত হয়।